Kováčik, Dušan, špeciálny prokurátor Úradu špeciálnej prokuratúry Generálnej prokuratúry SR (2018-06-15):
Ja budem veľmi stručný. V prvom rade by som chcel naozaj úprimne poďakovať všetkým poslancom Národnej rady Slovenskej republiky za ich konkrétne pripomienky k správe o činnosti špeciálneho prokurátora, tieto budú určite prejednané a vyhodnotené vo vedení Úradu špeciálnej prokuratúry. Veľmi v krátkosti. Pán poslanec Galko, aj ja som v šoku, že taká morálna ikona, ako ste vy, si dovolí ma vyzvať, aby som odstúpil. Ten človek, ktorý musel byť odvolaný pani premiérkou Radičovou z funkcie ministra. Je to až komické, keď takýto človek vyzýva mňa a apeluje na mňa. Čo sa týka pána Baránika, viete, ťažko sa mi, ťažko sa mi vyjadruje k niečomu, čo je absolútne nekompetentné. Jeho vyjadrenia absolútne idú mimo rámec znalostí všetkých vecí. Doktor Špirko. Áno, podal som návrh na doktora Špirka, nikdy som to netajil, ani nemám dôvod to tajiť, len je pre mňa zarážajúce, že z médií som sa dozvedel, že je to kvôli tomu, že on si dovolil dať trestné oznámenie na niekoho, čo vôbec nie je pravda. Každý, kto chytí do ruky návrh, ktorý som podal, sú tam dve veci: porušenie pokynov pána generálneho prokurátora, čo sa týka zvolania tlačovky a druhá vec, bez zbavenia mlčanlivosti zo spisu, ktorý je živý, ktorý nebol uzavretý, ktorý v podstate on nemal pridelený, celý obsah tohto spisu povedal na verejnosti. Nikde tam nenájdete ani len bodku kvôli tomu, že nejakým spôsobom by som šikanoval pána doktora Špirka a už vôbec nie nejakým spôsobom za to, že si on dovolil na tlačovej besede povedať alebo na tom brífingu tlačovom povedať, že chce podať trestné oznámenie, lebo avizoval dopredu, že chce podať trestné oznámenie na bývalých ministrov a na vysokých funkcionárov Policajného zboru. Nikdy v živote! Nikdy v živote! Ja s doktorom Špirkom mám veľmi dobrý vzťah, ja som sa vyjadril aj po disciplinárnej komisii, že je mi veľmi ľúto, veľmi ľúto, keď musím podávať tieto návrhy na svojich prokurátorov a nerobí mi to radosť a naozaj sa necítim ako víťazom. S doktorom Špirkom mám dobrý vzťah. A chcem iba podotknúť jednu vec. 8. 3., keď došlo k tomuto brífingu, aké boli prvé reakcie? Vyzlečený z talára, Kováčik, neviem, čo s tým všetko bude robiť. Dnes máme 15. 6., pán doktor Špirko je prokurátor a naďalej bude prokurátor a vážim si jeho práce. Tak ja si vyprosím, aby niekto mi tu vkladal do úst, že ja šikanujem svojho prokurátora, že ja robím zle svojim prokurátorom. Pán doktor Špirko uznal svoju vinu na disciplinárnom konaní, nepodal ani opravný prostriedok, stotožnil sa v podstate s tým, že bol uznaný vinným. Takže to som troška prekvapený z toho. Pani poslankyňa Remišová, ja vám ďakujem za vaše vystúpenie. Naozaj si ho veľmi vážim, ale troška ma mrzí, že rozdeľujete na Úrade špeciálnej prokuratúry ľudí na poctivých a nepoctivých. Viete, ja osobne si myslím, nie myslím, ja som o tom presvedčený, že tí ľudia, ktorí tam robia a robia tam dlhé roky, to sú poctiví ľudia. A ja by som vás len chcel upozorniť na jednu vec, skúste sa zamyslieť, a teraz, aj keď je ťažko bez nejakých emócií z mojej strany, ale skúste sa zamyslieť, Národná rada Slovenskej republiky má 150 poslancov. Koľkí majú záujem o túto správu? Keď sa pozriete, nehovorím teraz o vás, hovorím o tých, čo tuná nie sú. Aký je záujem vôbec, aký je záujem o nás? Kto z vás prejavil záujem prísť na Úrad špeciálnej prokuratúry a porozprávať sa s tými ľuďmi, s čím sa boríme, aké máme problémy? Koľkokrát ste o to požiadali? Koľkokrát ste sa stretli s tými ľuďmi, ktorých rozdeľujete tu na zlých a na dobrých? No zlý som iba ja, ostatní sú poctiví podľa vášho názoru. Nech sa páči, s ktorýmkoľvek sa môžete porozprávať, s ktorýmkoľvek. Ja nebudem mať s tým žiadne problémy. A chcel by som upozorniť na jednu vec ešte, prosím vás, aby ste si aj tu uvedomili, my sme vznikli v roku 2004. Robíme najzávažnejšie formy trestnej činnosti, § 14. Pozrite si, aké trestné činy sú. Ja vám ukážem jednu tabuľku... (Prerušenie vystúpenia predsedajúcou.)